තාත්තා රැකියාවක් සදහා විදේශ ගත වුණාට පස්සෙ මායි අක්කයි අම්මයි තමයි ගෙදර හිටියෙ.තාත්තා රට ගියාට පස්සේ අපි ගැන බලන්නයි ගෙදර වැඩ කරන්නයි ඔක්කොම ගැන බලන්න වුණේ අම්මට ඒ නිසා අපි අම්මගෙ රැකියා ස්ථානයට ආසන්නව ගෙයක් කුලියට අරන් ඒකෙ පදිංචියට ආවා.මං ඉමල්ක අක්කා හෂී මට ගෙදරට කිව්වෙ ඉමා කියලා.මේ පැත්තට අපි අලුතෙන් ආව අය නිසා වැඩිය කවුරුත් අදුරන්නෑ ඒ නිසා අම්මා තමයි ටවුන් එකෙන් ගෙදර උයන පිහන බඩු මුට්ටු එහෙම අරන් ආවෙ.අලුත් ගෙදර පදිංචියට ඇවිත් මාස දෙකකට විතර පස්සෙ සෙනසුරාදා දවසක අම්මා ඇදුම් අල්මාරි එහෙම අස් පස් කරලා දැම්මා.අක්කයි මායි දෙන්නත් අම්මට උදව් වුණා.අල්මාරි වල තිබ්බ ඇදුම් ගොඩහරියක් පුස් අල්ලලා සවුත්තු වෙලා තිබුණෙ ඒ නිසා අපි ඒවා හෝදලා දැම්මා උදේ වරුවේ හොදට පායලා තිබ්බ නිසා.අම්මා ඒ වැඩ ටික ඉවර වෙලා ටවුන් එකට ගිහින් එන්න ගියා.අම්මා ගියාට පස්සෙ අක්කා කාමරේට ගියා පාඩම් කරන්න මම ටික වෙලාවක් ටීවී එකේ චිත්‍රපටියක් බලලා කම්මැලි නිසා කාමරේට ගිහින් කම්පියුටර් එකේ ගේම් එකක් ගැහුවා.මෙච්චර වහිනවා තමුසෙලට කණ් ඇහෙන් නැද්ද අපි එලියට දිව්වෙ අම්මා ඇවිත් බනින සද්දෙට.ඒ වෙද්දිත් රෙදි සේරම තෙමිලා ගොඩක් ඒවා හුලගට මඩට වැටිලා ගන්න දෙයක් නෑ.අපරාදේ බාගෙට වේලිලා තිබ්බ රෙදි සේරම තෙමිලා.අම්මා අපිට බැන බැන මඩට වැටිලා තිබ්බ රෙදි සේරම ආයෙමත් හේදුවා.රෑ වෙනකන් වැස්ස නිසා ආයේ වේලගන්න තියා හිතන්නවත් බැරි වුණා.හොදම වැඩේ කියන්නේ මගේ සේරම ගෙදරට අදින ඇදුම් මං මෝඩයා වගේ උදේ හේදුවා.මටයි හෂීටයි නම් ඇදුම් තියෙනවා ඉමාට තමයි ප්‍රශ්නෙ අම්මා කිව්වා.ඒකනෙ අම්මා දැන් මොකද කරන්නේ උදේ වසින්නට වගේ තිබ්බෙ නෑනේ අක්කා කිව්වා. 